Vi befinner oss i en krig mellom verdier | Andreas Wahl Blomkvist

Andreas Wahl Blomkvist Lege i spesialisering

16. feb. 2015 21:50 Sist oppdatert 29. august 2016

En overveldende majoritet av muslimer verden over ønsker sharia som offisiell lov, skriver Andreas Wahl. Her demonstrerer en kvinne for å innføre sharia i England. TOBY MELVILLE

Mange millioner muslimer har et verdisyn som er så forskjellig fra fundamentet i den vestlige verden at det er vanskelig å ta innover seg.

Debatt

Dette er et debattinnlegg. Meninger i teksten står for skribentens regning.

Per Edgar Kokkvold skriver treffende om islam i artikkelen «Det store selvbedrag» i søndagens utgave av Aftenposten. Vi bekjemper ikke terror eller kriminalitet ved å benekte fakta.

Fakta er, som Kokkvold skriver, at militante islamske terrorister, med en motivasjon hentet direkte fra islamsk teologi, teller i hundretusenvis. Enda verre er de millionene av muslimer som sympatiserer med og bifaller den samme tankegangen.

Overveldende majoritet for sharia

En rapport basert på mer enn 38.000 intervjuer verden over, fra Pew Research Center (2013), viser at den overveldende majoriteten av muslimer globalt ønsker sharia som den offisielle loven i nasjonen.

Andreas Wahl Blomkvist. Privat

Dette betyr ikke at flertallet av muslimer i hvert enkelt land ønsker sharia i sitt land. For eksempel gjelder dette kun 12 prosent i Tyrkia, men hele 99 prosent i Afghanistan, 72 prosent i Indonesia og 74 prosent i Egypt.

Av disse ønsker 43 prosent i Tyrkia (den islamske suksesshistorien, ifølge mange liberale) at den skal gjelde alle mennesker, uansett religion. Andelen er 50 prosent i Indonesia og 74 prosent i Egypt.I utgangspunktet håper man at disse tallene representerer en mer godartet variant av sharia enn den vi ser i Den islamske stat (IS), men sannheten er at på tvers av den muslimske verden er det en stor andel som vil gjennomføre steining som straff for utroskap.

I Tyrkia gjelder dette riktignok bare 29 prosent, mens i Indonesia og Bangladesh er andelen henholdsvis 48 prosent og 55 prosent.

Enda verre er det med Egypt, Pakistan og Afghanistan, der flere enn åtter av ti (80 prosent) i samtlige land sier ja til denne straffemetoden.

Dødsstraff for å forlate islam

Kanskje enda mer oppsiktsvekkende er dødsstraff for å forlate islam. For nordmenn flest er dette utenkelig, men over 75 prosent av muslimene som ønsker islamsk lov i Egypt, Jordan, Afghanistan og Pakistan støtter dette. I Øst-Asia, der majoriteten av muslimer holder til, varierer tallene fra 62 prosent i Malaysia til 18 prosent i Indonesia.

Det spiller ingen rolle hvordan vi leker med feilmarginer eller demografiske variasjoner – mange millioner muslimer har et verdisyn som er så forskjellig fra fundamentet i den vestlige kultur at det er vanskelig å ta innover seg. Det er ikke til å legge skjul på at vi befinner oss i en krig mellom verdier.

Groteske handlinger mot Charlie Hebdo i Paris, Kurt Westergaard, Lars Vilks, Salman Rushdie, Ateistiske bloggere i Bangladesh, Homofile i Saudi-Arabia, Raif Badawi, Ayaan Hirsi Ali og Theo Van Gogh springer ikke ut fra et vakuum.

Hvordan vestlige intellektuelle, politikere og, ikke minst mediene vil møte denne polariseringen av verdier, vil ha mye å si for samfunnet i fremtiden. En dårlig løsning er å lyve om årsaksforholdene som ligger til grunn.

Oppdatert 29. august 2016: Under mellomtittelen «Overveldende majoritet for sharia» er det lagt til en setning som presiserer andelen muslimer i ulike land som ønsker sharia.

Les også: